Diari Oficial de la Generalitat Valenciana


Sumari del DOGV 7025, del 16-05-2013 (2013/4900)

RESOLUCIÓ de 8 de maig de 2013, del director general d'Administració Local, per la qual es publiquen els Estatuts del Consorci Pobles Menuts dels Ports.
--------------------------------------------------------------------------------------------------------------------------------------------------------

### Dades del document

Número de DOGV
:   7025

Data del DOGV
:   16-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4900


Data del document
:   08-05-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 8 de maig de 2013, del director general d'Administració Local, per la qual es publiquen els Estatuts del Consorci Pobles Menuts dels Ports. [2013/4900]  
Els municipis d'Ares del Maestrat, Castellfort, Herbés, Palanques, Portell de Morella, Todolella i Zorita del Maestrazgo van adoptar l'acord de constituir el Consorci de Pobles Menuts dels Ports per mitjà dels acords plenaris corresponents, en compliment del que disposa l'article 109 de la Llei 8/2010, de 23 de juny, de la Generalitat, de Règim Local de la Comunitat Valenciana.   
La creació del Consorci esmentat, per a adquirir eficàcia, requerix que siga publicada en el Diari Oficial de la Comunitat Valenciana, d'acord amb el que disposa l'article 109. 3 de la Llei 8/2010, de la Generalitat, de Règim Local de la Comunitat Valenciana.   
Una vegada remesos l'expedient tramitat i els estatuts aprovats, no s'hi advertix cap infracció de l'ordenament jurídic.   
Per tot això, i d'acord amb l'article 109 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 34 del Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana els Estatuts del Consorci de Pobles Menuts dels Ports, el text dels quals es transcriu a continuació com a annex, atés que s'ha acreditat en l'expedient la legalitat de les actuacions.   
Contra esta resolució, que no posa fi a la via administrativa, les persones interessades podran interposar un recurs d'alçada davant del superior jeràrquic del director general d'Administració Local, en el termini d'un mes, comptat a partir de l'endemà del dia que es publique en el Diari Oficial de la Comunitat Valenciana, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tenint en compte que en els litigis entre administracions públiques no es pot interposar un recurs en la via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
València, 8 de maig de 2013. - El director general d'Administració Local: Vicente Saurí Martí.   
  
  
ANNEX   
Estatuts del Consorci de Pobles Menuts dels Ports  
  
CAPÍTOL I  
Disposicions generals  
  
Article 1. Integrants del consorci   
1. Els municipis d'Ares del Maestrat, Castellfort, Herbés, Palanques, Todolella, Portell de Morella i Zorita del Maestrazgo, a l'empara del que disposa la legislació vigent, acorden constituir-se en consorci per a l'organització, gestió, execució i/o prestació de forma conjunta de les obres, servicis o activitats de la seua competència, en els termes que establixen estos estatuts.   
2. El Consorci podrà ampliar-se a altres municipis de la comarca dels Ports amb una població inferior a 500 habitants.   
  
Article 2. Denominació i seu  
1. L'entitat pública que es constituïx sota la figura de consorci rep el nom de Consorci de Pobles Menuts dels Ports.   
2. La seu del Consorci s'establix a l'Ajuntament de Zorita del Maestrazgo, siti al carrer Plaça, número 16, del terme municipal.   
  
CAPÍTOL II  
Fins perseguits  
  
Article 3. Fins  
1. El Consorci té com a objectiu la formulació conjunta de polítiques públiques que contribuïsquen a millorar la qualitat de vida a l'àmbit rural en el seu vessant econòmic, social i ambiental.   
2. Amb este fi, el Consorci promourà qualsevol classe d'activitats i prestarà tots els servicis públics que contribuïsquen a la consecució d'este objecte.   
3. En particular, el Consorci fomentarà les iniciatives que ajuden als interessos generals dels municipis que l'integren mitjançant la realització d'obres i servicis, de conformitat amb l'ordenament jurídic vigent, tendents a la consecució dels fins següents:  
a) Consecució d'un desenrotllament socioeconòmic sostenible dels municipis integrants.   
b) Prestació d'assessorament jurídic, tècnic i administratiu als municipis del Consorci.   
c) Prestació de servicis socials i de foment i promoció de l'ocupació.   
d) Foment del desenrotllament comercial, industrial, agrícola i ramader.   
4. La prestació i explotació dels servicis podrà ser realitzat pel Consorci d'acord amb qualsevol de les formes previstes en l'ordenament jurídic vigent.   
5. La prestació dels servicis necessaris per a la consecució dels fins enumerats en este article comportarà que el Consorci se subrogue en la titularitat del servici, i que per tant, li'n corresponga la gestió integral, la qual inclou la imposició i ordenació de les exaccions que, si pertoca, puguen establir-se.   
6. Cada municipi haurà d'aprovar, mitjançant un acord del ple de la corporació respectiva, la integració en la prestació de cada un dels servicis del Consorci.   
  
Article 4. Capacitat i potestats  
1. El Consorci tindrà personalitat jurídica pròpia i capacitat d'obrar plena i independent respecte dels municipis que la integren per al compliment dels seus fins específics.   
2. El Consorci té les potestats següents:  
a) La reglamentària, en relació amb els servicis prestats.   
b) L'autoorganització, en el marc d'estos estatuts.   
c) La tributària, de conformitat amb el que disposa l'article 154 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals.   
d) La financera, en relació amb l'establiment de preus públics en qualsevol cas i amb l'aprovació dels pressupostos i l'apel·lació al crèdit en els termes fixats en les lleis.   
e) La de programació o de planificació.   
f) La d'execució forçosa i la sancionadora, en relació amb els béns i servicis del Consorci.   
g) La de revisió d'ofici dels seus actes i acords.   
h) Les necessàries per a la protecció dels béns del Consorci o adscrits per les entitats consorciades.   
  
CAPÍTOL III  
Règim orgànic  
  
Article 5. Òrgans del consorci  
1. Els òrgans de govern del Consorci seran representatius dels ajuntaments consorciats   
2. Els òrgans de govern del Consorci són:  
- El Ple del Consorci.   
- El president.   
- El vicepresident.   
- La Junta de Govern.   
  
Article 6. El ple del consorci  
1. El Ple del Consorci estarà integrat per l'alcalde o alcaldessa de l'ajuntament de cada un dels municipis integrants, i per un regidor o regidora de cada un d'estos municipis, triat pel ple de la corporació respectiva mitjançant un acord adoptat amb el vot favorable de la majoria absoluta del nombre legal dels seus membres, i la condició del qual es mantindrà fins que no siga revocat pel ple de la corporació que el va triar o en perda la condició de regidor o regidora.   
  
2. Els municipis que formen part del Consorci podran designar un suplent respecte del regidor o regidora designat, triat per majoria absoluta dels òrgans plenaris dels municipis consorciats, que tindrà les mateixes prerrogatives que el titular.   
  
Article 7. Mandat i cessament  
1. El mandat dels membres del Ple del Consorci coincidirà amb el de les corporacions respectives.   
2. La pèrdua de la condició d'alcalde o alcaldessa o de regidor o regidora comportarà, en tot cas, el cessament com a representant del municipi al Consorci, i n'assumiran les funcions el regidor o regidora que siga designat o el nou alcalde o alcaldessa, i el qui siga triat com a nou vocal pel ple de la corporació, respectivament. Quan la pèrdua de la condició d'alcalde o alcaldessa o de regidor o regidora es produïsca per extinció del mandat, continuaran en funcions per a l'administració ordinària dels assumptes del Consorci fins a la presa de possessió dels seus successors.   
3. Després d'haver finalitzat el mandat dels ajuntaments, els òrgans del Consorci continuaran en funcions per a l'administració ordinària dels assumptes, fins a la constitució dels nous òrgans, sense que en cap cas puguen adoptar acords que requerisquen una majoria qualificada.   
4. Després de cada procés electoral municipal, els municipis integrants del Consorci li comunicaran el seu representant al si del Consorci, en el termini dels dos mesos següents a la celebració de les eleccions.  
   
5. En el termini d'un mes des de la comunicació per part de tots els municipis integrants del Consorci, dels seus representants al si d'este, i en tot cas, dins del termini dels tres mesos següents a la celebració de la sessió de constitució de les corporacions respectives, el president en funcions convocarà una sessió del Ple del Consorci per a constituir el Consorci i elegir-ne els òrgans de govern.   
  
6. Si la sessió prevista en l'apartat anterior no s'ha convocat dins del termini assenyalat, quedarà automàticament convocada el dia que es complisquen tres mesos des de la sessió de constitució de les corporacions respectives, a les 12. 00 hores.   
  
Article 8. Competències i atribucions del ple  
1. Correspon al Ple del Consorci:  
a) El control i fiscalització dels òrgans de govern restants.   
b) Els acords relatius a la participació en altres organitzacions supramunicipals; creació d'òrgans desconcentrats; modificació de la denominació o seu del Consorci, i adopció o modificació dels símbols del Consorci.   
c) L'aprovació de les ordenances del Consorci.   
d) L'aprovació de la plantilla de personal del Consorci.   
e) L'aprovació de les formes de gestió dels servicis.   
f) L'acceptació de la delegació de competències fetes per altres administracions públiques.   
g) El plantejament de conflictes de competències a altres administracions públiques.   
h) L'exercici de les accions judicials i administratives, i la defensa del Consorci en matèries de competència plenària.   
i) L'aprovació de la modificació dels estatuts o del mateix Consorci, en els termes que preveuen estos estatuts.   
j) L'aprovació de l'adhesió de nous municipis, la separació dels municipis consorciats, i la dissolució del Consorci.   
k) L'aprovació dels projectes d'obres i servicis quan siga competent per a la contractació o concessió.   
l) L'aprovació dels plans i projectes necessaris per a l'establiment, desenrotllament i gestió de les obres, servicis o activitats previstes com a fins del Consorci.   
m) La creació d'òrgans que tinguen com a objecte l'estudi, informe o consulta dels assumptes que han de ser sotmesos a la decisió del Ple, així com el seguiment de la gestió del president, de la Junta de Govern i dels vicepresidents, si pertoca, sense perjuí de les competències de control que corresponen al Ple, en els termes de la lletra a) d'este apartat.   
2. El Ple podrà delegar en el president del Consorci i en la Junta de Govern totes les atribucions que estime convenients per a aconseguir la major eficàcia en la gestió del Consorci.   
  
Article 9. El president del consorci  
Podran ser candidats a la Presidència tots els vocals que componen el Ple, sempre que la candidatura siga avalada per almenys el vint per cent del nombre legal de vocals del Consorci.   
El president del Consorci serà triat pel Ple d'este entre els seus membres, mitjançant un acord adoptat amb el vot favorable de la majoria absoluta del nombre de vots.   
Si cap candidat no obté la majoria exigida en primera votació, serà proclamat president en segona votació el candidat que obtinga un nombre més gran de vots. En cas d'empat, serà elegit el de més edat.   
  
Per a la destitució del president se seguirà el mateix procediment que el que establix la legislació vigent per a la destitució de l'alcalde.   
  
  
Article 10. Competències i atribucions del president  
1. Corresponen al president del Consorci les atribucions següents:  
  
a) Dirigir el govern i l'administració del Consorci.   
b) Representar el Consorci.   
c) Convocar i presidir les sessions del Ple, excepte els casos previstos en estos estatuts, i decidir els empats amb vot de qualitat.   
  
d) Dirigir, inspeccionar i impulsar els servicis, obres i activitats del Consorci.   
e) Exercir la direcció superior del personal, aprovant l'oferta pública d'ocupació i les seues bases.   
f) Exercir la direcció superior de tot el personal al servici del Consorci, en els termes establits per la legislació vigent.   
g) L'exercici de les accions judicials i administratives i la defensa del Consorci en les matèries de la seua competència, fins i tot quan les haja delegat en un altre òrgan, i, en cas d'urgència, en matèries de la competència del Ple, i en este cas n'hauria de donar compte a este en la primera sessió que este celebre per a ratificar-ho.   
h) L'aprovació dels projectes d'obres i de servicis quan siga competent per a contractar-los o concedir-los i estiguen previstos en el pressupost.   
i) Visar amb la seua firma els certificats que s'expedisquen dels actes i documents del Consorci.   
j) Ordenar la publicació, l'execució i fer complir els acords del Consorci.   
k) Totes les competències o atribucions que siguen conferides a l'alcalde dels ajuntaments per la legislació vigent en cada moment, i que siguen necessàries per a la consecució dels seus fins.   
2. El president pot delegar l'exercici de les seues atribucions, excepte aquelles que en tinguen prohibida la delegació per la legislació de règim local vigent.   
  
Article 11. Vicepresidents del consorci  
1. El president del Consorci podrà designar un o més vicepresidents, que el substituiran, per l'orde del seu nomenament, en els casos de vacant, absència o malaltia.   
2. Els vicepresidents seran lliurement designats i remoguts pel president del Consorci d'entre els membres de la Junta de Govern.   
  
  
Article 12. Junta de govern  
1. La Junta de Govern del Consorci està integrada pel president del Consorci i un nombre de membres del Ple no superior al terç del nombre legal d'estos, que són nomenats i separats lliurement per aquell, que n'ha de donar compte al Ple.   
2. Correspon a la Junta de Govern del Consorci:  
a) L'assistència al president en l'exercici de les seues atribucions.   
b) Les atribucions que el president o un altre òrgan del Consorci li delegue.   
c) Totes les que la normativa de règim local atribuïsca a la Junta de Govern Local per al compliment de les competències atribuïdes.   
Article 13. Règim de sessions del ple  
1. Les sessions del Ple poden ser de tres tipus:  
a) Ordinàries.   
b) Extraordinàries.   
c) Extraordinàries de caràcter urgent.   
2. Són sessions ordinàries les que tenen la periodicitat preestablida per un acord del mateix Ple, adoptat en una sessió extraordinària, que haurà de convocar el president del Consorci dins dels 30 dies següents al de la sessió constitutiva d'este. La periodicitat no podrà excedir el límit trimestral.   
3. El Ple del Consorci celebrarà una sessió extraordinària quan així ho decidisca el president o ho sol·licite la quarta part, almenys, del nombre legal de membres del Consorci, sense que cap membre puga sol·licitar-ne més de tres anualment. En este últim cas, la celebració del Ple no podrà demorar-se per més de 15 dies hàbils des que va ser sol·licitada, i no podrà incorporar-se l'assumpte a l'orde del dia d'un Ple ordinari o d'un altre extraordinari amb més assumptes si no ho autoritzen expressament els sol·licitants de la convocatòria.   
Si el president no convoca el Ple extraordinari dins del termini assenyalat, quedarà automàticament convocat per al desé dia hàbil següent al de la finalització del termini esmentat, a les 12. 00 hores, cosa que serà notificada pel secretari del Consorci a tots els seus membres l'endemà de l'acabament del termini esmentat adés.   
  
4. Les sessions plenàries han de convocar-se amb almenys dos dies hàbils d'antelació, excepte les extraordinàries de caràcter urgent, la convocatòria de les quals amb este caràcter ha de ser ratificada pel Ple. La documentació íntegra dels assumptes inclosos en l'orde del dia, que haja de servir de base al debat i, si pertoca, votació, haurà de figurar a disposició dels membres del Consorci, des del mateix dia de la convocatòria, a la Secretaria del Consorci.   
5. El Ple es constituïx vàlidament amb l'assistència d'un terç del nombre de vots, que mai podrà ser inferior a tres. Este quòrum haurà de mantindre's durant tota la sessió.   
6. En tot cas, es requerix l'assistència del president i del secretari del Consorci, o dels qui legalment els substituïsquen.   
  
Article 14. Règim de majories  
1. El vot serà emés per l'alcalde o alcaldessa de cada municipi si està present en la sessió, i si no, pel regidor o regidora designat com a vocal pel ple del municipi respectiu.   
2. Els acords del Ple s'adopten, per regla general, per majoria simple dels vots emesos. Hi ha majoria simple quan els vots afirmatius són més que els negatius.   
3. És necessari el vot favorable de la majoria absoluta del nombre de vots corresponents als municipis integrants del Consorci per a adoptar els acords en què així s'exigisca en estos estatuts, així com per a adoptar els acords en què s'exigisca esta majoria en la legislació de règim local vigent en relació amb els municipis.   
  
  
CAPÍTOL IV  
Règim de personal  
  
Article 15. Mitjans personals  
1. El Consorci disposarà del personal necessari per al compliment del seu objecte i finalitats. El seu nombre, categories i funcions estaran determinades en la plantilla i en la relació de llocs de treball aprovades pel Ple.   
2. El Consorci anualment, a través dels seus pressupostos, aprovarà la plantilla de personal, que comprendrà els llocs de treball necessaris per a l'exercici de les diferents funcions, d'acord amb el servici que constituïx la seua finalitat.   
3. La selecció del personal del Consorci, qualsevol que siga el règim jurídic de la seua relació de servici amb este, es farà d'acord amb els principis d'igualtat, publicitat, mèrit i capacitat.   
4. Així mateix, els municipis integrats al Consorci podran, a sol·licitud d'este, traspassar el seu personal al Consorci, sense perjuí de les compensacions econòmiques que, si és el cas, puguen establir-se.   
5. El personal laboral estarà sotmés a l'Estatut dels Treballadors, al conveni col·lectiu, als altres pactes que formalitze el Consorci amb els representants dels treballadors i a la resta de normativa legal vigent.   
  
6. Els funcionaris dels ens adscrits al Consorci es regiran per la normativa aplicable a la funció pública local de la Comunitat Valenciana i pels acords sobre condicions de treball vigents a les entitats respectives en els termes que es determinen en estos estatuts.   
  
  
Article 16. Secretaria intervenció i tresoreria  
1. El Consorci dotarà un lloc de secretari interventor, amb la dedicació que es considere necessària, reservat a funcionaris amb habilitació de caràcter estatal, al qual correspondran les funcions que inclouen la fe pública i l'assessorament legal preceptiu, així com el control i fiscalització interna de la gestió economicofinancera del Consorci.   
  
2. El Consorci estarà assistit per una secretaria intervenció i una tresoreria.   
3. La Secretaria Intervenció serà exercida per un funcionari amb habilitació de caràcter estatal  
4. La Tresoreria serà exercida per un funcionari o funcionària del Consorci o dels ajuntaments integrants.   
5. En disposaran dels fons el Consorci la Presidència, la Secretaria Intervenció i la Tresoreria.   
  
Article 17. Gerència  
1. El lloc de treball de gerent del Consorci serà exercit per una persona amb una formació i titulació adequada que el capacite per a realitzar les funcions pròpies del lloc, i estarà sotmés al règim d'incompatibilitats regulat legalment.   
2. Corresponen al gerent del Consorci les funcions següents:  
a) Vetlar pel compliment dels acords dels òrgans del Consorci i de les resolucions de la Presidència i la Vicepresidència, si pertoca.   
  
b) Dirigir i coordinar l'actuació del Consorci, de conformitat amb els acords aprovats i les directrius dels òrgans de govern.   
  
c) Vigilar, fiscalitzar i supervisar el funcionament de les dependències i personal a càrrec seu.   
d) Assistir a les sessions de la Junta de Govern i del Ple del Consorci.   
e) Elaborar projectes o plans d'actuació i programes de necessitats del Consorci.   
f) Assistència tècnica del president i òrgans de govern.   
g) Emetre un informe sobre els assumptes que hagen de tractar-se en les sessions dels òrgans de govern, sense perjuí de les funcions assessores que corresponen a la Secretaria i Intervenció del Consorci.   
h) Elaborar l'avantprojecte del pressupost.   
i) Proposar les mesures i reformes que estime convenients per a un millor compliment dels fins de l'entitat.   
j) Formular les propostes de despeses corresponents.   
k) Exercir la direcció de tot el personal del Consorci, proposar als òrgans de govern del Consorci la plantilla orgànica d'este, així com el règim retributiu del personal.   
l) Les que li encomanen el Ple del Consorci, la Junta de Govern, el president o el vicepresident.   
  
CAPÍTOL V  
Règim financer, pressupostari i comptable  
  
Article 18. Recursos econòmics  
1. La hisenda del Consorci estarà constituïda pels recursos següents:  
a) Aportacions dels municipis, d'acord amb el que establixen estos estatuts.   
b) Ingressos de dret privat.   
c) Contribucions especials per a l'execució d'obres o per a l'establiment, ampliació o millora de servicis.   
d) Subvencions i altres ingressos de dret públic.   
e) Ingressos procedents d'operacions de crèdit.   
f) Qualsevol altre que legalment puga establir-se.   
2. Les operacions de crèdit que puga concertar el Consorci per a finançar la realització de fins de la seua competència podran ser avalades pels municipis que l'integren, quan el patrimoni propi del Consorci o els seus recursos ordinaris no siguen suficients per a garantir esta operació.   
  
Article 19. Aportacions econòmiques  
1. Les entitats consorciades contribuiran a la consecució dels objectius previstos en estos estatuts per mitjà d'aportacions econòmiques, prestació de servicis i cessió d'ús d'instal·lacions, infraestructures, mitjans materials o personals de què disposen, així com de qualssevol altres ajudes econòmiques o en espècie necessàries per a esta finalitat.   
  
2. Les aportacions es realitzaran en la forma i terminis que determine el Ple del Consorci. El seu incompliment podrà ocasionar les sancions que s'establisquen.   
3. En cas d'impagament de l'aportació dels municipis aprovada pels òrgans col·legiats del Consorci, el seu import podrà ser embargat dels lliuraments que la diputació o la comunitat autònoma tinga pendent a favor d'estos municipis, d'acord amb el procediment establit en les normes corresponents.   
  
Article 20. Pressupost  
1. El Consorci elaborarà i aprovarà anualment un pressupost propi, de conformitat amb el que disposa la legislació de règim local.   
  
2. El pressupost constituïx l'expressió xifrada, conjunta i sistemàtica de les obligacions, que, com a màxim, pot reconéixer el Consorci, i dels drets amb venciment o que es prevegen realitzar durant l'exercici econòmic corresponent.   
3. S'inclouran en el pressupost les inversions que es pretenen realitzar, així com les seues fonts de finançament.   
  
Article 21. Patrimoni del consorci  
1. El patrimoni del Consorci estarà integrat per qualsevol classe de béns, drets i accions que legítimament adquirisca, bé a l'hora de constituir-se o amb posterioritat. A este efecte, haurà de formar-se un inventari de conformitat amb el que disposen les disposicions vigents en la matèria.   
2. La participació de cada municipi consorciat en este patrimoni es fixarà, tant inicialment, com d'ara en avant, segons el nombre d'habitants de dret de cada entitat, d'acord amb les últimes xifres de població oficialment aprovades.   
No obstant això, i ateses les característiques de les aportacions al Consorci, podran ser tinguts en compte altres factors de ponderació, que determinarà el Ple del Consorci.   
  
CAPÍTOL VI  
Vigència, alteració, dissolució i liquidació  
  
Article 22. Vigència del consorci  
El Consorci es constituïx amb caràcter voluntari i per temps indefinit.   
  
Article 23. Modificació d'estatuts  
La modificació dels estatuts del Consorci en els elements que no en són constitutius serà acordada pel Ple del Consorci amb el vot favorable de la majoria absoluta de vots dels integrants del Consorci, i se'n donarà compte a cada un dels membres integrants.   
  
  
Article 24. Modificació del consorci  
1. La modificació dels elements constitutius del Consorci comportarà la modificació d'este.   
2. Són elements constitutius del Consorci els següents:  
a) Objecte, competència i potestats.   
b) Òrgans de govern i sistema de representació dels municipis en el si dels mateixos.   
c) Règim economicofinancer.   
d) Casos de dissolució del Consorci.   
3. La modificació dels elements constitutius del Consorci s'ajustarà al mateix procediment que el previst en la legislació aplicable per a constituir-lo.   
  
Article 25. Adhesió de membres  
1. L'adhesió de nous municipis al Consorci s'ajustarà al procediment següent:  
a) Sol·licitud del municipi interessat, mitjançant un acord adoptat pel ple de la corporació respectiva amb el vot favorable de la majoria absoluta del nombre legal dels seus membres.   
b) Acceptació del Consorci, mitjançant un acord adoptat pel Ple del Consorci amb el vot favorable de la majoria absoluta del nombre de vots.   
2. Els municipis que s'adherisquen al Consorci després que este s'haja constituït satisfaran les quotes aportades per la resta de municipis des de l'any de constitució del Consorci fins a la data d'adhesió, prorratejada per trimestres naturals.   
3. Així mateix, satisfarà totes les despeses que s'originen amb motiu de la seua adhesió al Consorci.   
4. Les entitats que s'adherisquen al Consorci després de la seua constitució satisfaran la quota que determine el Ple del Consorci, d'acord amb el percentatge de participació de la dita entitat.   
  
Article 26. Separació voluntària  
1. La separació voluntària del Consorci de qualsevol dels integrants s'ajustarà al procediment següent:  
a) Sol·licitud del municipi interessat, amb una antelació mínima d'un any, mitjançant un acord adoptat pel ple de la respectiva corporació amb el vot favorable de la majoria absoluta.   
b) Acceptació del Consorci, mitjançant un acord adoptat pel Ple del Consorci amb el vot favorable de la majoria absoluta.   
2. La separació voluntària del Consorci de qualsevol dels municipis que la integren requerirà que el municipi esmentat estiga al corrent en el pagament del conjunt de les seues aportacions al Consorci, i que pague totes les despeses que s'originen amb motiu de la seua separació i la part del passiu contret pel Consorci a càrrec seu.   
  
Article 27. Separació forçosa  
1. Seran causes de separació forçosa de municipis:  
a) L'incompliment del pagament de les seues aportacions.   
b) L'incompliment d'altres actuacions necessàries per al correcte desenvolupament del Consorci, a les quals estiga obligat pels estatuts.   
  
2. La separació forçosa del Consorci de qualsevol dels municipis que l'integren s'ajustarà al procediment següent:  
a) Acord adoptat pel Ple, per mitjà del qual es procedix a realitzar un requeriment previ, atorgant un termini de dos mesos per al compliment de les obligacions.   
b) Si les obligacions no es fan efectives en el termini esmentat, el Ple del Consorci adoptarà un acord, en votació per majoria absoluta, de separació forçosa.   
  
Article 28. Liquidació per separació  
1. La separació d'un o més municipis no comportarà l'obligació de practicar la liquidació del Consorci, sinó que este dret quedarà en suspens fins a la dissolució del Consorci, data en què entraran en la part alíquota que els corresponga de la liquidació de béns del Consorci.   
  
2. En el cas que l'aportació inicial estiga constituïda per elements de servicis propis de l'Ajuntament, el Consorci podrà, en vista de les circumstàncies concurrents, fer efectiva totalment o parcialment la liquidació amb els mateixos elements aportats.   
3. Els municipis que se separen del Consorci no podran al·legar cap dret de propietat respecte dels béns i servicis del Consorci, encara que estos radiquen al seu terme municipal.   
  
Article 29. Dissolució del consorci  
El Consorci es podrà dissoldre per alguna de les causes següents:  
a) Per desaparició dels fins per a la consecució dels quals va ser creat.   
b) Quan així ho acorde el Ple del Consorci, d'acord amb el procediment previst en l'article següent.   
  
Article 30. Procediment de dissolució  
1. Quan els ajuntaments consorciats decidisquen dissoldre el Consorci, hauran d'adoptar l'acord previ corresponent en què manifesten este propòsit, per mitjà del vot favorable de la majoria absoluta del nombre legal de membres de la corporació respectiva.   
2. En vista dels acords municipals el Ple del Consorci aprovarà inicialment la dissolució per majoria absoluta del nombre de vots i nomenarà una comissió liquidadora, composta pel president i, almenys, quatre vocals. S'hi integraran per a complir les seues funcions assessores el secretari i també l'interventor, si n'hi ha. Podrà igualment convocar a les seues reunions experts determinats, només a l'efecte d'oir-ne l'opinió o preparar informes o dictàmens en temes concrets de la seua especialitat.   
3. La Comissió, en un termini no superior a tres mesos, farà un inventari de béns, servicis i drets del Consorci, en xifrarà els recursos, càrregues i dèbits, i en farà una relació del personal, per a proposar més tard al Ple de l'entitat la distribució o integració oportuna d'estos als ajuntaments consorciats, tenint en compte les mateixes dades que hagen servit per a la formació del patrimoni. També assenyalarà el calendari d'actuacions liquidadores, que no excedirà de sis mesos.   
  
Tant la proposta de la comissió liquidadora com l'acord inicial de dissolució seran remesos pel president del Consorci als municipis, a l'efecte de sotmetre'ls a un període d'informació pública als ajuntaments consorciats durant un mes.   
Es traslladarà l'expedient a la diputació provincial afectada i al departament de la Generalitat competent en matèria d'Administració local perquè emeten un informe de tots els aspectes que consideren rellevants.   
L'aprovació definitiva requerirà un acord favorable, adoptat per majoria absoluta, del nombre legal de membres del ple de cada un dels municipis del Consorci.   
L'expedient serà remés a l'òrgan de la Generalitat competent en matèria d'Administració local, el qual ordenarà, si complix els requisits legals, la publicació de la dissolució en el DOCV i l'anotació pertinent al Registre d'Entitats Locals de la Comunitat Valenciana.   
  
4. En tot cas, una vegada verificada la integració del personal en les respectives municipalitats, seran respectats tots els drets de qualsevol orde o naturalesa que este tinga al Consorci.   
  
DISPOSICIONS TRANSITÒRIES   
  
Primera  
Dins del mes següent a la publicació d'estos estatuts, els municipis integrants del Consorci n'hauran de designar els representants al si d'este, de conformitat amb el que disposen estos estatuts, i així mateix hauran de comunicar-ne el nom i el domicili a la Secretaria del Consorci.   
  
  
Segona  
El president, en el mateix termini, convocarà tots els representants de les entitats consorciades amb l'únic objecte de constituir el Ple i nomenar la persona que serà el president del Consorci; hi actuarà com a secretari la persona que ho siga del Consorci en els termes que establix l'article 16 d'estos estatuts.   
  
DISPOSICIÓ FINAL ÚNICA  
  
En allò no previst per estos estatuts serà aplicable el que disposa la Llei 8/2010, de 23 de juny, de la Generalitat, de Règim Local de la Comunitat Valenciana, la Llei 7/1985, de 2 d'abril, Reguladora de la Bases de Règim Local, i la resta de normes que les despleguen i que són aplicables a les entitats locals.